[pic] | COMISIA COMUNITĂŢILOR EUROPENE |

Bruxelles, 22.8.2007

COM(2007) 480 final

2007/0174 (COD)

Propunere de

DECIZIE A PARLAMENTULUI EUROPEAN ŞI A CONSILIULUI

privind selecţia şi autorizarea sistemelor care furnizează servicii mobile prin satelit (SMS)

(prezentată de Comisie)

EXPUNERE DE MOTIVE

CONTEXTUL PROPUNERII |

110 | Motivele şi obiectivele propunerii Cadrul normativ al Uniunii Europene aplicabil comunicaţiilor electronice vizează promovarea concurenţei, în special prin încurajarea utilizării şi gestionării eficiente a frecvenţelor radio şi a resurselor de numerotare, precum şi dezvoltarea pieţei interne, în special prin eliminarea obstacolelor rămase în ceea ce priveşte furnizarea reţelelor şi serviciilor asociate, garantarea faptului că nu există discriminare şi încurajarea implementării şi dezvoltării unor reţele transeuropene şi a interoperabilităţii serviciilor paneuropene (articolul 8 din Directiva-cadru 2002/21/CE). Prin însăşi natura lor, comunicaţiile prin satelit depăşesc graniţele naţionale şi, în consecinţă, sunt reglementate mai mult de norme internaţionale sau regionale decât de norme naţionale. Reglementările actuale ale Uniunii Internaţionale a Telecomunicaţiilor (UIT) prevăd proceduri de coordonare a frecvenţelor radio utilizate în comunicaţiile prin satelit, ca instrumente de gestionare a interferenţelor perturbatoare, dar nu se aplică la selecţie şi autorizare. În plus, în conformitate cu cadrul normativ al UE aplicabil comunicaţiilor electronice, selecţia operatorilor de satelit se face la nivel naţional. Cu toate acestea, având în vedere capacitatea naturală a sistemelor de comunicaţii prin satelit de a acoperi regiuni mari din Europa şi din statele membre în acelaşi timp, precum şi numărul relativ limitat de frecvenţe radio puse la dispoziţie pentru astfel de comunicaţii, soluţiile divergente în materie de selecţie şi autorizare adoptate de statele membre ar anula beneficiile unei acoperiri paneuropene a sistemelor mobile de comunicaţii prin satelit şi ar diminua eficienţa utilizării spectrului radio disponibil. Prin urmare, propunerea stabileşte procedurile comunitare de selecţie comună, la nivelul Comunităţii, a operatorilor de sisteme mobile de comunicaţii prin satelit, precum şi dispoziţiile privind autorizarea coordonată, de către autorităţile naţionale, a operatorilor selectaţi, de a utiliza spectrul radio pentru operarea unor astfel de sisteme în Comunitate. |

120 | Context general Ţinând seama de evoluţia tehnologică şi de piaţă, Comisia Europeană a adoptat, la 14 februarie 2007, Decizia 2007/98/CE care a stabilit utilizarea benzilor de frecvenţă de 2 GHz (1980-2010 MHz şi 2170-2200 MHz) de către sistemele care furnizează servicii mobile prin satelit (SMS), pentru a asigura, în mod armonizat, disponibilitatea acestor frecvenţe pentru astfel de sisteme în toate statele membre. Cu toate acestea, decizia nu stabileşte procedurile de selecţie şi autorizare a operatorilor. Ca o continuare a stabilirii spectrului, prezenta propunere instituie cadrul juridic al unui proces de selecţie şi autorizare coordonată la nivelul UE, pentru a permite utilizarea efectivă a benzii de 2 GHz pentru SMS şi atingerea obiectivelor pieţei interne în sectorul comunicaţiilor electronice. În lipsa acestei iniţiative de a continua cu stabilirea procedurilor de selecţie şi autorizare, statele membre ar adopta măsuri individuale de introducere în uz a benzii de 2 GHz. Prin urmare, este probabil ca diferiţi operatori de sisteme mobile de comunicaţii prin satelit să fie selectaţi în diferite state membre, ceea ce, nu numai că ar împiedica aceşti operatori să furnizeze servicii cu acoperire paneuropeană şi ar fragmenta piaţa internă, dar ar putea avea drept consecinţă situaţii complexe în materie de interferenţe perturbatoare. |

130 | Dispoziţii în vigoare în domeniul prezentei propuneri Propunerea se bazează pe contextul juridic creat de cadrul normativ comunitar aplicabil comunicaţiilor electronice şi, în special, pe Directiva-cadru 2002/21/CE şi pe Directiva 2002/20/CE privind autorizarea. Articolul 8 din directiva privind autorizarea prevede posibilitatea selecţiei întreprinderilor şi a alocării frecvenţelor radio numai în conformitate cu acordurile internaţionale (şi normele comunitare). Cu toate acestea, având în vedere necesitatea de a selecta şi autoriza relativ repede operatorii de sisteme mobile de comunicaţii prin satelit, este practic imposibil ca un acord internaţional să fie utilizat ca bază. Prin urmare, decizia propusă stabileşte un nou cadru specific procesului de selecţie şi autorizare coordonată la nivel comunitar, care se va aplica numai pentru banda de frecvenţă de 2 GHz şi comunicaţiilor mobile prin satelit. |

140 | Coerenţa cu celelalte politici şi obiective ale Uniunii Propunerea este în consens cu Strategia de la Lisabona revizuită, de promovare a creşterii şi locurilor de muncă printr-o competitivitate sporită şi cu iniţiativa i2010 Comisiei, asociată acesteia. Industria spaţială şi aplicaţiile aferente acesteia constituie, la nivel mondial, o piaţă de 90 de miliarde de euro, a cărei rată de creştere este de 7% pe an. În 2005, industria spaţială europeană deţinea o cifră de afaceri de 4,4 miliarde de euro şi o mână de lucru de 28 000 de persoane. Aceasta deţine 40% din pieţele mondiale în ceea ce priveşte fabricarea şi lansarea de sateliţi, precum şi furnizarea de servicii prin operarea acestora Trei dintre cei mai mari operatori de sateliţi din lume se află pe teritoriul Europei. Comunicaţiile prin satelit reprezintă 40% din veniturile actuale ale sectorului spaţial european. Utilizarea eficientă şi coerentă a spectrului radio este esenţială pentru dezvoltarea serviciilor de comunicaţii electronice şi poate sprijini Comunitatea Europeană în stimularea creşterii, a competitivităţii şi a creării de locuri de muncă. Se preconizează că prin exploatarea comercială a serviciilor mobile prin satelit se promovează inovaţiile, o mai mare flexibilitate şi o gamă mai largă de servicii propuse consumatorului european. |

CONSULTAREA PăRţILOR INTERESATE şI EVALUAREA IMPACTULUI |

Consultarea părţilor interesate |

211 | Metode de consultare, principalele sectoare vizate şi profilul general al respondenţilor Cadrul general propus, de selecţie şi autorizare a serviciilor mobile prin satelit, a făcut obiectul unei consultări publice a tuturor părţilor interesate, care s-a derulat în perioada 30 martie-30 mai 2007. Acesta a fost publicat pe site-ul Comisiei şi de către administraţiile naţionale ale statelor membre UE. Printre principalii respondenţi s-au numărat industria de sateliţi (europeană şi non-europeană), operatori de reţele de telecomunicaţii (în special operatorii de telefonie mobilă), anumite ministere sau autorităţi de reglementare naţionale din statele membre şi Agenţia Spaţială Europeană. Contribuţiile acestora sunt publicate pe site-ul Comisiei. |

212 | Rezumatul răspunsurilor şi modul în care acestea au fost luate în considerare În urma consultării s-a constatat că părţile interesate, statele membre şi potenţialii candidaţi susţin coordonarea la nivel comunitar a acţiunilor de selecţie şi autorizare a operatorilor de reţele paneuropene de comunicaţii mobile prin satelit. Muţi dintre respondenţi au susţinut, de asemenea, metodele şi criteriile de selecţie propuse de Comisie. Anumite exigenţe precise privind metodele şi criteriile de selecţie au generat opinii divergente care au reflectat de cele mai multe ori interesele specifice ale respondenţilor. Se preconizează că aceste detalii vor fi abordate în perioada de punere în aplicare a propunerii prin procedurile de comitologie. În timp ce anumite părţi interesate au solicitat o mai mare flexibilitate la nivel naţional, în special în ceea ce priveşte calendarul autorizaţiilor, alţi respondenţi s-au pronunţat în favoarea unei coordonări mai detaliate a procedurilor naţionale de autorizare. În opinia Comisiei, propunerea stabileşte un echilibru rezonabil între necesitatea de a asigura un rezultat coerent şi sincronizat al procesului de autorizare în UE şi necesitatea de a lua în considerare condiţiile şi reglementările naţionale relevante. |

213 | O consultare deschisă s-a derulat pe Internet în perioada 30/03/2007 - 30/05/2007. Comisia a primit 35 de răspunsuri. Toate rezultatele sunt disponibile la următoarea adresă: http://ec.europa.eu/information_society/policy/radio_spectrum/ongoing_consult/2ghz_mss_comments/index_en.htm. |

Obţinerea şi utilizarea expertizei |

221 | Domenii ştiinţifice/de expertiză implicate Condiţiile tehnice armonizate şi aspectele privind cadrul reglementar aplicabil selecţiei şi autorizării serviciilor mobile prin satelit în banda de frecvenţă de 2GHz în Comunitate. |

222 | Metodologia utilizată Analize şi rapoarte privind condiţiile tehnice pe baza unui mandat emis în temeiul Deciziei 676/2002/CE privind spectrul radio; reuniuni periodice împreună cu experţi naţionali, cu privire la aspectele în materie de reglementare; consultare publică. |

223 | Principalele organizaţii consultate/principalii experţi consultaţi Conferinţa Europeană a Administraţiilor de Poştă şi Telecomunicaţii (CEPT); experţi din administraţiile statelor membre în cadrul grupului informal de experţi SMS şi în cadrul grupului de lucru pentru autorizaţii şi drepturi de utilizare al comitetului pentru comunicaţii (COCOM); alte servicii ale Comisiei care tratează aspectele în materie de reglementare. |

2249 | Sinteza avizelor primite şi utilizate Nu a fost menţionată existenţa unor riscuri potenţiale grave cu consecinţe ireversibile. |

225 | În ceea ce priveşte condiţiile tehnice, în aceeaşi regiune geografică nu pot coexista, fără interferenţe perturbatoare, sisteme care furnizează servicii mobile prin satelit cu sisteme care furnizează doar servicii mobile terestre în acelaşi spectru de frecvenţe. Prin urmare, este necesar să se prevadă o alocare primară a spectrului de frecvenţe utilizat de serviciile mobile prin satelit. În ceea ce priveşte aspectele în materie reglementare, opţiunea de selecţie preferată constă într-un proces de evaluare pe etapă urmat de o procedură de selecţie comparativă. S-a evidenţiat necesitatea de a soluţiona rapid detaliile privind aspectele în materie de reglementare. |

226 | Mijloace utilizate pentru punerea avizelor experţilor la dispoziţia publicului Raportul CEPT este disponibil pe site-ul Comisiei la adresa: http://ec.europa.eu/information_society/policy/radio_spectrum/activities/rsc_work/meetings_2006/index_en.htm. De asemenea, CEPT a organizat o consultare publică asupra propriului raport şi a proiectului de Decizie ECC/DEC/(06)09 din 1 decembrie 2006. Mai multe rapoarte privind aspectele în materie de reglementare sunt disponibil pe site-ul Comisiei la adresa: http://ec.europa.eu/information_society/policy/radio_spectrum/by_topics/mss/index_en.htm. Contribuţiile participanţilor la consultarea publică pot fi consultate pe site-ul Comisiei la adresa: http://ec.europa.eu/information_society/ policy/radio_spectrum/ongoing_consult/2ghz_mss_comments/index_en.htm. |

230 | Evaluarea impactului În cazul în care nu se întreprinde nicio acţiune, statele membre vor acorda drepturi de utilizare a spectrului radio mai multor sisteme de satelit, ceea ce va avea următoarele consecinţe: obstacolele din calea pieţei interne în sectorul SMS paneuropene nu ar fi eliminate; acoperirea paneuropeană, care constituie însăşi esenţa unor astfel de servicii, ar fi compromisă în mod grav; riscul de interferenţe ar fi maxim. În situaţia actuală, mijlocul adecvat pentru a asigura repartizarea eficientă a spectrului radio în Comunitate ar fi un mecanism de selecţie şi autorizare prin care operatorii de satelit şi benzile de frecvenţă alocate fiecărui operator ar fi selectaţi în mod coordonat de Comisie asistată de un comitet. Având în vedere cererea expresă de frecvenţe radio între aceste limite ale spectrului, se consideră că acest mecanism stabileşte, de asemenea, echilibrul adecvat între coerenţă transfrontalieră şi rapiditate de acţiune. |

ELEMENTELE JURIDICE ALE PROPUNERII |

305 | Rezumatul acţiunii propuse Decizia propusă ar oferi un cadru juridic pentru selecţia şi autorizarea serviciilor de comunicaţii mobile prin satelit. Această selecţie ar trebui să se desfăşoare în conformitate cu obiectivele generale şi cu procedura de selecţie competitivă descrise în propunere şi ar implica Comisia asistată de comitetul pentru comunicaţii. Autorizarea (drepturile de utilizare a spectrului radio) operatorilor selectaţi se face la nivel naţional, sub rezerva unui set minim de condiţii armonizate stabilite de propunere. |

310 | Temei juridic Articolul 95 CE |

320 | Principiul subsidiarităţii Principiul subsidiarităţii se aplică în măsura în care propunerea nu este de competenţa exclusivă a Comunităţii. |

Obiectivele propunerii nu pot fi realizate într-o măsură suficientă de statele membre din următoarele motive: |

321 | Deşi în temeiul cadrului normativ ale UE aplicabil comunicaţiilor electronice operatorii sunt selectaţi şi autorizaţi la nivel naţional, în cazul comunicaţiilor mobile prin satelit, din cauza numărului limitat de frecvenţe radio disponibile, va fi probabil necesară selecţia unui număr limitat de operatori de satelit. În plus, comunicaţiile prin satelit depăşesc teritoriul naţional şi, prin urmare, sunt gestionate mai eficient prin aplicarea unor măsuri comunitare decât prin reglementări strict naţionale. Serviciile prin satelit paneuropene constituie un element important al pieţei interne şi ar putea contribui în mod semnificativ la îndeplinirea obiectivelor UE. |

323 | Selecţia şi acordarea de drepturi asupra aceloraşi frecvenţe radio mai multor operatori de satelit din diferite state membre ar avea drept efect limitarea zonei de acţiune a sateliţilor care, prin natura lor, acoperă un număr mare de ţări. acest lucru ar risca să antreneze o fragmentare a pieţei comunicaţiilor prin satelit şi să elimine avantajele prezentate de sateliţi în comparaţie cu alte mijloace de comunicare. Caracterul mobil al serviciilor în cauză implică, de asemenea, faptul că cetăţenii care călătoresc în UE ar trebui să beneficieze de aceste servicii pe întreg teritoriul UE. |

Acţiunea comunitară va atinge mai uşor obiectivele propunerii din următoarele motive: |

324 | Atât efectul, cât şi anvergura acţiunii UE ar consta în selecţia aceloraşi operatori pentru întreaga UE şi în garantarea faptului că aceleaşi frecvenţe radio sunt alocate anumitor operatori de satelit din fiecare stat membru. Astfel, operatorii selectaţi ar putea furniza servicii mobile prin satelit la scară paneuropeană, exploatând pe deplin avantajele comunicaţiilor prin satelit, ceea ce nu poate fi realizat la nivel naţional. |

325 | O singură decizie obligatorie de selecţie a operatorilor cărora le va fi alocat acelaşi spectru radio în fiecare stat membru reprezintă cea mai eficientă metodă prin care se poate asigura introducerea coordonată a sistemelor mobile de comunicaţii prin satelit în UE. |

327 | Luarea deciziilor la nivel centralizat se va aplica numai selecţiei operatorilor cărora li se va aloca o anumită parte a spectrului radio pentru comunicaţii mobile prin satelit. Autorizarea efectivă (alocarea spectrului) se va face de către fiecare stat membru, sub rezerva anumitor condiţii de autorizare armonizate. Statele membre vor putea adăuga condiţii specifice în domeniile nearmonizate prin decizie, în conformitate cu dreptul comunitar. |

Prin urmare, propunerea respectă principiul subsidiarităţii. |

Principiul proporţionalităţii Propunerea respectă principiul proporţionalităţii din următoarele motive: |

331 | Propunerea va crea un mecanism de coordonare a selecţiei şi definirii anumitor condiţii care trebuie asociate drepturilor de utilizare a spectrului şi nu va aduce atingere dreptului statelor membre de a elibera autorizaţii de utilizare a spectrului sau de a asocia anumite condiţii aplicabile furnizării de servicii în domenii nearmonizate. Statele membre se vor implica îndeaproape în elaborarea detaliată a procedurii de selecţie. |

332 | Costul financiar va fi minim pentru Comunitate şi se va limita în principal la costurile organizării şi aplicării procesului de selecţie. Sarcina administrativă va fi împărţită între Comisie şi statele membre, care vor rămâne implicate în procesul de selecţie prin intermediul comitetului pentru comunicaţii şi care, prin urmare, vor elibera autorizaţii. În ansamblu, un singur proces de selecţie centralizat va înlocui numeroasele procese de selecţie din statele membre, rezultatul preconizat fiind reducerea considerabilă a sarcinii de reglementare, atât pentru administraţiile naţionale, cât şi pentru candidaţi. |

Alegerea instrumentelor |

341 | Instrumente propuse: altele. |

342 | Alte instrumente nu ar fi corespunzătoare din următoarele motive: Situaţia necesită o metodă eficientă şi obligatorie de selecţie a operatorilor de satelit. Decizia instituie un mecanism în acest scop, precum şi anumite obligaţii, pentru statele membre, relative la natura comunicaţiilor prin satelit. O directivă nu ar fi fost adecvată pentru instituirea unui astfel de mecanism. Un regulament nu este necesar deoarece propunerea se limitează la o singură iniţiativă de selecţie şi autorizare. |

IMPLICAţII BUGETARE |

401 | Costul punerii în aplicare a prezentei propuneri se va limita în principal la costul derulării procesului de selecţie. |

INFORMAţII SUPLIMENTARE |

510 | Simplificare |

511 | Propunerea prevede simplificarea procedurilor administrative din sarcina autorităţilor publice (comunitare sau naţionale) şi a persoanelor private. |

513 | Selecţia coordonată va reduce procedurile administrative aferente alocării spectrului radio în fiecare stat membru. Statele membre vor coopera cu comitetul pentru comunicaţii sub îndrumarea Comisiei. Se va limita dublarea procedurilor administrative. |

514 | În loc de 27 de proceduri naţionale diferite de selecţie a sistemelor, candidaţii vor beneficia de o procedură coordonată; consultarea publică a fost deja realizată în acest mod. |

570 | Explicarea detaliată a propunerii Titlul I prezintă obiectivul, domeniul de aplicare şi definiţiile utilizare de decizie. Procedura de selecţie este stabilită în Titlul II. Operatorii vor fi selectaţi printr-o procedură de selecţie comparativă organizată de Comisie asistată de comitetul pentru comunicaţii, şi, eventual, cu avizul unor experţi externi. Propunerea stabileşte principalele elemente ale procedurii şi ale criteriilor utilizate. Titlul III prevede că statele membre eliberează autorizaţii entităţilor selectate de Comisie. De asemenea, stabileşte anumite condiţii comune asociate tuturor autorizaţiilor naţionale. Titlul IV conţine dispoziţiile generale şi finale, inclusiv dispoziţiile privind comitetul care va acţiona în conformitate cu procedurile consultative şi de reglementare. Prezenta decizie se adresează statelor membre. |

E-12335 |

1. 2007/0174 (COD)

Propunere de

DECIZIE A PARLAMENTULUI EUROPEAN ŞI A CONSILIULUI

privind selecţia şi autorizarea sistemelor care furnizează servicii mobile prin satelit (SMS)

(Text cu relevanţă pentru SEE)

PARLAMENTUL EUROPEAN ŞI CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 95,

având în vedere propunerea Comisiei[1],

având în vedere avizul Comitetului Economic şi Social European[2],

având în vedere avizul Comitetului Regiunilor[3],

în conformitate cu procedura stabilită la articolul 251 din tratat[4],

întrucât:

(1) Astfel cum a fost confirmat de concluziile Consiliului din 3 decembrie 2004, utilizarea eficientă şi coerentă a spectrului de frecvenţe radio este esenţială pentru dezvoltarea serviciilor de comunicaţii electronice şi contribuie la stimularea creşterii, a competitivităţii şi a ocupării forţei de muncă; accesul la spectrul radio trebuie facilitat pentru a ameliora eficienţa şi a promova inovarea, precum şi o mai mare flexibilitate pentru utilizatori şi o paletă mai largă de opţiuni pentru consumatori, ţinând seama în acelaşi timp de obiective de interes general.

(2) În Rezoluţia 2006/2212 a Parlamentului European din 14 februarie 2007, intitulată „Către o politică europeană privind spectrul de frecvenţe radio”, se subliniază importanţa comunicaţiilor pentru regiunile rurale şi mai puţin dezvoltate pentru care răspândirea serviciilor în bandă largă, a comunicaţiilor mobile de joasă frecvenţă şi a noilor tehnologii de comunicaţii fără fir ar putea oferi soluţii eficiente de realizare a acoperirii complete a Uniunii Europene formate din 27 de state membre, în vederea dezvoltării durabile a tuturor regiunilor[5]. Parlamentul European a constatat, de asemenea, că diferenţele dintre regimurile statelor membre de alocare şi exploatare a spectrului de frecvenţe sunt semnificative şi că reprezintă obstacole majore pentru asigurarea bunei funcţionări a unei pieţe unice.

(3) În Comunicarea din 26 aprilie 2007 privind politica spaţială europeană[6], Comisia a stabilit ca obiectiv facilitarea introducerii serviciilor inovative de comunicaţii prin satelit, în special prin cumularea cererii în zonele îndepărtate şi rurale, accentuând necesitatea unui sistem paneuropean de emitere a autorizaţiilor pentru servicii prin satelit şi utilizare a spectrului de frecvenţe radio.

(4) Directiva 2002/21/CE a Parlamentului European şi a Consiliului din 7 martie 2002 privind un cadru de reglementare comun pentru reţelele şi serviciile de comunicaţii electronice (directivă-cadru)[7] are ca obiectiv încurajarea utilizării şi gestionării eficiente a frecvenţelor radio şi a resurselor de numerotare, eliminarea obstacolelor rămase în ceea ce priveşte furnizarea reţelelor şi serviciilor asociate, garantarea faptului că nu există discriminare şi încurajarea implementării şi dezvoltării unor reţele transeuropene şi a interoperabilităţii serviciilor paneuropene.

(5) Introducerea unor sisteme noi care furnizează servicii mobile prin satelit (SMS) ar contribui la dezvoltarea pieţei interne şi ar spori competitivitatea prin creşterea disponibilităţii serviciilor paneuropene şi a conectivităţii între utilizatori finali, precum şi prin încurajarea unor investiţii eficiente. SMS reprezintă o bază alternativă inovatoare pentru diferite tipuri de servicii paneuropene de telecomunicaţii şi radiodifuziune/multidifuziune, indiferent de poziţia utilizatorilor finali, precum acces internet/intranet de mare viteză, servicii multimedia mobile, protecţie civilă şi ajutor în caz de catastrofe. Aceste servicii ar putea îmbunătăţi în special acoperirea zonelor rurale din Comunitate, reducând diferenţele de natură digitală în plan geografic, contribuind în acelaşi timp la competitivitatea industriilor tehnologiilor informaţiei şi comunicaţiilor din Europa, în conformitate cu Strategia de la Lisabona revizuită.

(6) Prin însăşi natura lor, comunicaţiile prin satelit depăşesc graniţele naţionale şi, în consecinţă, se pretează mai curând la o reglementare prin norme internaţionale sau regionale decât prin norme naţionale. Serviciile paneuropene prin satelit constituie un element important al pieţei interne şi ar putea contribui în mod semnificativ la îndeplinirea unor obiective ale Uniunii Europene, precum extinderea acoperirii geografice a spectrului radio în bandă largă, conform iniţiativei i2010[8]. În următori ani vor apărea alte aplicaţii ale sistemelor mobile de comunicaţii prin satelit.

(7) Decizia 2007/98/CE a Comisiei din 14 februarie 2007 privind utilizarea armonizată a spectrului radio pentru benzile de frecvență de 2 GHz în vederea punerii în aplicare a sistemelor care furnizează servicii mobile prin satelit[9] prevede că, începând cu 1 iulie 2007, statele membre pun aceste benzi de frecvenţă la dispoziţia sistemelor care furnizează servicii mobile prin satelit în Comunitate.

(8) Gestionarea tehnică a spectrului de frecvențe radio, astfel cum este reglementată de Decizia 676/2002/CE a Parlamentului European şi a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul de frecvențe radio)[10], în general, şi Decizia 2007/98/CE a Comisiei, în special, nu se referă la procedurile de alocare a spectrului radio şi la acordarea drepturilor de utilizare a frecvenţelor radio.

(9) Sub rezerva articolului 8 din Directiva 2002/20/CE a Parlamentului European şi a Consiliului din 7 martie 2002 privind autorizarea reţelelor şi serviciilor de comunicaţii electronice (directiva privind autorizarea)[11], operatorii de sisteme mobile de comunicaţii prin satelit sunt selectaţi şi autorizaţi la nivel naţional în conformitate cu actualul cadru normativ aplicabil comunicaţiilor electronice existent în UE.

(10) Reglementările Uniunii Internaţionale a Telecomunicaţiilor (UIT) prevăd proceduri de coordonare a frecvenţei radio pentru comunicaţii prin satelit, ca instrumente de gestionare a interferenţelor perturbatoare, dar nu se aplică la selecţie şi autorizare.

(11) Pentru a împiedica decizii ale statelor membre care ar putea duce la fragmentarea pieţei interne şi la subminarea obiectivelor identificate la articolul 8 din directiva-cadru, este necesar să se armonizeze criteriile de selecţie pentru sistemele mobile de comunicaţii prin satelit astfel încât, în urma procesului de selecţie, serviciile mobile prin satelit puse la dispoziţie să fie aceleaşi în toată Europa. Investiţiile iniţiale importante necesare pentru dezvoltarea sistemelor mobile de comunicaţii prin satelit şi riscurile tehnice şi financiare ridicate, asociate acestora implică realizarea unor economii de scară sub forma unei largi acoperiri geografice paneuropene, astfel încât aceste sisteme să rămână rentabile din punct de vedere economic.

(12) În plus, lansarea cu succes a acestor servicii necesită acţiuni de reglementare şi coordonare din partea statelor membre. Diferenţele dintre procedurile naţionale de selecţie ar risca să fragmenteze piaţa internă din cauza aplicării diferite a criteriilor de selecţie, inclusiv a ponderii criteriilor, sau a calendarelor sau procedurilor de selecţie diferite. Drept urmare, ar putea exista candidaţi selectaţi în contradicţie cu caracterul paneuropean al acestor servicii mobile prin satelit. Selecţia, de către state membre diferite, a unor operatori de sisteme mobile de comunicaţii prin satelit diferiţi, ar putea avea drept consecinţă situaţii complexe în materie de interferenţe perturbatoare sau ar putea implica chiar împiedicarea unui operator selectat de a furniza un serviciu paneuropean, de exemplu în cazul în care operatorului îi sunt alocate frecvenţe radio diferite în state membre diferite. Prin urmare, armonizarea criteriilor de selecţie ar trebui să fie completată prin stabilirea unui mecanism de selecţie comun, care să asigure un rezultat coordonat al selecţiei pentru toate statele membre.

(13) Deoarece autorizarea operatorilor de sisteme mobile de comunicaţii prin satelit este supusă anumitor condiţii şi trebuie luată în considerare o serie de dispoziţii naţionale aplicabile comunicaţiilor electronice, aspectele legate de autorizare ar trebui tratate de autorităţile competente ale statelor membre. Cu toate acestea, pentru a asigura coerenţa modalităţilor de abordare a autorizării între diferitele state membre, dispoziţiile privind alocarea sincronizată a spectrului radio şi condiţiile armonizate de autorizare ar trebui stabilite la nivel comunitar, fără a aduce atingere condiţiilor naţionale specifice compatibile cu dreptul comunitar.

(14) Având în vedere termenele relativ lungi şi complexitatea etapelor de dezvoltare tehnică necesare pentru lansarea serviciilor prin satelit, progresul înregistrat în dezvoltarea tehnică şi comercială a sistemelor mobile de comunicaţii prin satelit ar trebui evaluat în cadrul procedurii de selecţie.

(15) Se preconizează utilizarea, în poziţii fixe, a unor componente terestre complementare pentru a spori gradul de disponibilitate al serviciilor mobile prin satelit în zonele în care comunicaţiile cu una sau mai multe staţii spaţiale nu pot fi asigurate la calitatea necesară. Prin urmare, autorizarea acestor componente terestre complementare depinde în special de condiţiile locale. Astfel, acestea ar trebui selectate şi autorizate la nivel naţional, sub rezerva respectării unor condiţii stabilite de dreptul comunitar.

(16) Numărul limitat de frecvenţe radio disponibile implică limitarea numărului de întreprinderi care pot fi selectate şi autorizate. Cu toate acestea, în cazul în care, în urma procesului de selecţionare, se constată că spectrul radio nu este limitat, ar trebui să se aplice o procedură simplificată de selecţionare împreună cu un număr minim de cerinţe impuse operatorilor de sisteme mobile de comunicaţii prin satelit selectaţi, ca şi condiţii ale autorizării acestora.

(17) Cu toate că monitorizarea utilizării spectrului radio de către operatorii de SMS selectaţi şi autorizaţi, precum şi orice acţiune de implementare, sunt întreprinse la nivel naţional, Comisia ar trebui să aibă în continuare posibilitatea de a defini normele aferente unei monitorizări şi/sau unei proceduri de implementare coordonate.

(18) Măsurile necesare pentru punerea în aplicare a prezentei decizii ar trebui să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competenţelor de executare conferite Comisiei[12].

(19) Deoarece obiectivul acţiunii propuse, de a stabili un cadru comun pentru selecţia şi autorizarea operatorilor de sisteme mobile de comunicaţii prin satelit, nu poate fi îndeplinit integral de statele membre, fiind, prin urmare, din cauza dimensiunii şi efectelor acţiunii, îndeplinit în mod corespunzător la nivel comunitar, Comunitatea poate adopta măsuri, în conformitate cu principiul subsidiarităţii stabilit la articolul 5 din Tratat. În conformitate cu principiul proporţionalităţii prevăzut în articolul în cauză, prezenta decizie nu depăşeşte cadrul necesar realizării acestui obiectiv,

ADOPTĂ PREZENTA DECIZIE:

TITLUL I OBIECTIV, DOMENIU DE APLICARE ŞI DEFINIŢII

ARTICOLUL 1 OBIECTIV şI DOMENIU DE APLICARE

1. Scopul prezentei decizii este crearea unei proceduri comunitare de selecţie a operatorilor de sisteme mobile de comunicaţii prin satelit, precum şi stabilirea unor dispoziţii privind autorizarea coordonată, de către statele membre, a operatorilor selectaţi, de a utiliza spectrul radio pentru operarea sistemelor mobile prin satelit, în vederea dezvoltării unei pieţe interne competitive pentru serviciile mobile prin satelit.

2. Operatorii de sisteme mobile de comunicaţii prin satelit sunt selectaţi printr-o procedură comunitară, în conformitate cu dispoziţiile titlului II.

3. Operatorii de sisteme mobile de comunicaţii prin satelit selectaţi sunt autorizaţi de statele membre, în conformitate cu dispoziţiile titlului III.

4. Operatorii de componente terestre complementare pentru sistemele mobile de comunicaţii prin satelit sunt autorizaţi de statele membre, în conformitate cu dispoziţiile titlului III.

5. Prezenta decizie se aplică benzii de frecvenţă de 2 GHz, care include benzile de frecvenţă 1980-2010 MHz pentru comunicaţiile Pământ-spaţiu şi 2170-2200 MHz pentru comunicaţiile spaţiu-Pământ, în conformitate cu Decizia 2007/98/CE.

Articolul 2 Definiţii

1. Definiţiile stabilite de Directiva2002/21/CE şi Directiva 2002/20/CE se aplică în scopul prezentei decizii.

2. De asemenea, se aplică următoarele definiţii:

(a) „sisteme mobile de comunicaţii prin satelit” înseamnă reţele şi instalaţii asociate care pot furniza servicii de radiocomunicaţii între o staţie terestră mobilă şi una sau mai multe staţii spaţiale, între staţii terestre mobile prin intermediul uneia sau mai multor staţii spaţiale, sau între o staţie terestră mobilă şi una sau mai multe staţii terestre complementare utilizate în poziţii fixe. Un astfel de sistem include cel puţin o staţie spaţială;

(b) „componente terestre complementare” pentru sisteme mobile de comunicaţii prin satelit înseamnă staţii terestre utilizate în poziţii fixe pentru a spori gradul de disponibilitate al serviciilor mobile prin satelit în zonele în care comunicaţiile cu una sau mai multe staţii spaţiale nu pot fi asigurate la calitatea necesară.

TITLUL IIPROCEDURA DE SELECŢIE

ARTICOLUL 3 PROCEDURA DE SELECţIE COMPARATIVă

1. Comisia organizează o procedură de selecţie comparativă pentru selecţia operatorilor de sisteme mobile de comunicaţii prin satelit. Comisia este asistată de comitetul pentru comunicaţii în conformitate cu articolul 10.

2. Procedura urmăreşte să introducă în uz, fără întârziere, banda de frecvenţă de 2 GHz şi în acelaşi timp, să ofere candidaţilor o ocazie echitabilă şi nediscriminatorie de a participa la procedura de selecţie comparativă.

3. Comisia defineşte, în conformitate cu procedura menţionată la articolul 10 alineatul (2):

(a) benzile de frecvenţă;

(b) numărul de frecvenţe radio care trebuie alocate candidaţilor selectaţi;

(c) condiţiile detaliate de participare la procedura de selecţie comparativă;

(d) informaţiile şi documentaţia care trebuie incluse în dosarul de candidatură;

(e) condiţiile în care informaţiile privind cererile pot fi divulgate.

Cererea de candidaturi şi orice alte condiţii detaliate definite în temeiul prezentului alineat se publică în Jurnalul Oficial al Uniunii Europene .

4. Comisia poate apela la experţi pentru consultanţă şi asistenţă în vederea analizării şi/sau evaluării candidaturilor. Aceşti experţi externi sunt selectaţi pe baza experienţei şi gradului înalt de independenţă şi imparţialitate a acestora.

Articolul 4 Admiterea candidaturilor

1. Se aplică următoarele condiţii de admitere a candidaturilor:

(a) candidaţii sunt stabiliţi în Comunitate;

(b) candidaturile precizează numărul de frecvenţe radio solicitate şi includ declaraţii şi documente justificative privind etapele necesare şi criteriile de selecţie, precum şi orice alte informaţii şi documente solicitate.

2. Candidaturile se prezintă Comisiei.

3. Comisia decide dacă respectivele candidaturi pot fi admise. Orice decizie a Comisiei privind caracterul inadmisibil al candidaturilor este adoptată în conformitate cu procedura menţionată la articolul 10 alineatul (2).

4. Comisia informează imediat candidaţii în cazul în care candidaturile lor au fost considerate admisibile şi publică lista candidaţilor admisibili. Comisia poate solicita candidaţilor să furnizeze informaţii suplimentare într-un anumit termen, cuprins între 5 şi 20 de zile lucrătoare. O candidatură este considerată inadmisibilă în cazul în care aceste informaţii nu sunt furnizate în termenul precizat.

Articolul 5 Prima etapă de selecţie

1. În termen de 40 de zile lucrătoare de la publicarea listei participanţilor consideraţi admisibili, Comisia evaluează dacă sistemele mobile de comunicaţii prin satelit ale candidaţilor au atins nivelul de dezvoltare tehnică şi comercială necesar. Această evaluare se bazează pe finalizarea etapelor enumerate în anexa la prezenta decizie. Comisia va defini mai precis aceste etape în conformitate cu procedura menţionată la articolul 10 alineatul (2). În această etapă de selecţie se ţine seama de credibilitatea şi viabilitatea sistemelor mobile de comunicaţii prin satelit propuse.

2. În cazul în care ansamblul frecvenţelor radio solicitate de candidaţii eligibili identificaţi în conformitate cu alineatul (1) din prezentul articol nu depăşeşte numărul de frecvenţe radio disponibile, identificate în temeiul articolului 3 alineatul (3), Comisia hotărăşte, în conformitate cu procedura menţionată la articolul 10 alineatul (3), că toţi candidaţii eligibili sunt selectaţi şi specifică frecvenţele corespunzătoare pe care fiecare candidat selecţionat trebuie să fie autorizat să le utilizeze în fiecare stat membru pentru operarea unui sistem mobil de comunicaţii prin satelit în conformitate cu dispoziţiile titlului III.

3. Comisia informează imediat candidaţii în cazul în care candidaturile lor au fost considerate eligibile pentru cea de-a doua etapă de selecţie sau dacă au fost selectate în conformitate cu alineatul (2). Comisia publică lista candidaţilor eligibili sau selectaţi.

4. În cazul în care în prima etapă de selecţie nu există candidaţi eligibili sau în banda de frecvenţă de 2 GHz rămân disponibile benzi de frecvenţă, Comisia poate hotărî, în conformitate cu procedura menţionată la articolul 10 alineatul (3), să organizeze o altă procedură de selecţie.

Articolul 6 A doua etapă de selecţie

1. În cazul în care ansamblul frecvenţelor radio solicitate de candidaţii eligibili identificaţi în prima etapă de selecţie depăşeşte numărul de frecvenţe radio disponibile, identificate în temeiul articolului 3 alineatul (3), Comisia selecţionează candidaţi eligibili pe baza următoarelor criterii suplimentare:

(a) beneficii pentru consumator şi competitivitate;

(b) eficienţa spectrului;

(c) acoperire geografică paneuropeană;

(d) obiective de interes public.

2. Condiţiile detaliate corespunzătoare fiecărui criteriu sunt definite de Comisie în conformitate cu procedura menţionată la articolul 10 alineatul (2). În această etapă de selecţie se ţine seama de credibilitatea şi viabilitatea sistemelor mobile de comunicaţii prin satelit propuse.

3. În termen de 80 de zile lucrătoare de la publicarea listei participanţilor eligibili identificaţi în prima etapă de selecţie, Comisia adoptă, în conformitate cu procedura menţionată la articolul 10 alineatul (3), o decizie privind selecţionarea candidaţilor. Decizia stabileşte candidaţii selectaţi şi frecvenţele pe care fiecare candidat selecţionat trebuie să fie autorizat, de fiecare stat membru, să le utilizeze pentru operarea unui sistem mobil de comunicaţii prin satelit în conformitate cu dispoziţiile titlului III.

TITLUL IIIAUTORIZARE

ARTICOLUL 7 AUTORIZAREA CANDIDAţILOR SELECTAţI

1. Statele membre în care se va aplica sistemul candidatului selectat se asigură că propriile autorităţi competente acordă acestui candidat toate drepturile de utilizare a frecvenţei radio identificate de decizia Comisiei adoptată în temeiul articolului 5 alineatul (2) sau al articolului 6 alineatul (3), precum şi orice autorizaţie necesară pentru operarea unui sistem mobil de comunicaţii prin satelit. Decizia Comisiei stabileşte termenul de acordare a drepturilor şi a autorizaţiilor.

2. Drepturile prevăzute la alineatul (1) din prezentul articol se acordă sub rezerva următoarelor condiţii comune:

(a) candidaţii utilizează spectrul radio alocat pentru furnizarea de sisteme mobile de comunicaţii prin satelit;

(b) candidaţii respectă etapele identificate în anexa la prezenta decizie în conformitate cu termenele stabilite de Comisie conform procedurii menţionate la articolul 10 alineatul (2);

(c) candidaţii selectaţi în conformitate cu articolul 5 alineatul (2) îndeplinesc cerinţele minime referitoare la beneficiile pentru consumator şi competitivitate, eficienţa spectrului, acoperirea paneuropeană şi obiectivele de interes public astfel cum sunt precizate de Comisiei în conformitate cu procedura menţionată la articolul 10 alineatul (2);

(d) candidaţii furnizează autorităţilor competente din statele membre un raport anual care prezintă stadiul de dezvoltare al propriului sistem mobil de comunicaţii prin satelit;

(e) candidaţii respectă toate angajamentele asumate în timpul procedurii de selecţie comparativă.

(f) drepturile de utilizare şi autorizaţiile se acordă pe o perioadă definită de Comisie în conformitate cu procedura menţionată la articolul 10 alineatul (2).

Articolul 8 Componente terestre complementare

1. Statele membre se asigură că autorităţile lor competente acordă, la cerere, candidaţilor selectaţi în conformitate cu dispoziţiile titlului II şi autorizaţi să utilizeze spectrul în temeiul articolului 7, toate autorizaţiile necesare pentru furnizarea componentelor terestre complementare pentru sistemele mobile de comunicaţii prin satelit de pe teritoriul acestora.

2. Statele membre nu selectează şi nu autorizează operatori de componente terestre complementare pentru sisteme mobile de comunicaţii prin satelit înainte ca procedura de selecţie prevăzută în titlul II să se încheie prin adoptarea unei decizii a Comisiei în temeiul articolului 5 alineatul (2) sau al articolului 6 alineatul (3). Acest lucru nu afectează utilizarea benzii de frecvenţă de 2 GHz de către sisteme, altele decât sistemele care furnizează servicii mobile prin satelit în limitele stabilite de Decizia 2007/98/CE.

3. Toate autorizaţiile naţionale de operare a componentelor terestre complementare pentru sisteme mobile de comunicaţii prin satelit în banda de frecvenţă de 2 GHz se acordă sub rezerva următoarelor condiţii comune:

(a) operatorii utilizează spectrul radio alocat pentru furnizarea de componente terestre complementare pentru sisteme mobile de comunicaţii prin satelit;

(b) componentele terestre complementare fac parte integrantă dintr-un sistem mobil de comunicaţii prin satelit şi sunt controlate de mecanismul de gestionare a resurselor şi reţelelor de comunicaţii prin satelit; acestea utilizează aceeaşi direcţie de transmisie şi aceleaşi părţi din banda de frecvenţă ca şi componentele de satelit asociate şi nu necesită alte frecvenţe decât cele ale sistemului mobil de comunicaţii prin satelit asociat;

(c) în caz de defecţiune a componentei de satelit a sistemului mobil de comunicaţii prin satelit asociat, funcţionarea independentă a componentelor terestre complementare nu depăşeşte 18 luni;

(d) drepturile de utilizare şi autorizaţiile se acordă pe o perioadă definită de Comisie în conformitate cu procedura menţionată la articolul 10 alineatul (2).

Articolul 9 Monitorizare şi punere în aplicare

1. Operatorii autorizaţi trebuie să respecte toate condiţiile asociate autorizaţiilor şi să plătească toate taxele de autorizare şi/sau utilizare aplicabile în temeiul legislaţiei statelor membre.

2. Statele membre monitorizează respectarea, de către operatorii autorizaţi, a condiţiilor asociate autorizaţiilor emise de autorităţile naţionale ale acestora şi comunică anual Comisiei rezultatele monitorizării.

3. Comisia defineşte, în conformitate cu procedura prevăzută la articolul 10 alineatul (2), normele corespunzătoare privind procedurile coordonate de monitorizare şi/sau punere în aplicare, inclusiv suspendarea sau retragerea coordonată a autorizaţiilor, în special în cazul nerespectării condiţiilor comune prevăzute la articolul 7 alineatul (2).

TITLUL IVDISPOZIŢII GENERALE ŞI FINALE

ARTICOLUL 10 COMITETUL

1. Comisia este asistată de comitetul pentru comunicaţii instituit în temeiul articolului 22 din Directiva 2002/21/CE.

2. Atunci când se face trimitere la prezentul alineat, se aplică articolele 3 şi 7 din Decizia 1999/468/CE, având în vedere dispoziţiile articolului 8.

3. Atunci când se face trimitere la prezentul alineat, se aplică articolele 5 şi 7 din Decizia 1999/468/CE, având în vedere dispoziţiile articolului 8. Perioada prevăzută la articolul 5 alineatul (6) din Decizia 1999/468/CE se stabileşte la o lună.

Articolul 11 Intrarea în vigoare

Prezenta decizie intră în vigoare în a treia zi de la data publicării în Jurnalul Oficial al Uniunii Europene .

Articolul 12 Adresanţi

Prezenta decizie se adresează statelor membre.

Adoptată la Bruxelles,

Pentru Parlamentul European

Preşedintele

Pentru Consiliu

Preşedintele

ANEXĂ ETAPE

1. Depunerea unei cereri de coordonare la Uniunea Internaţională a Telecomunicaţiilor (UIT)

2. Fabricarea satelitului

3. Finalizarea analizei critice a proiectului

4. Acordul de lansare a satelitului

5. Staţii terestre de acces

6. Asamblarea modulelor satelitului

7. Lansarea sateliţilor

8. Coordonarea frecvenţelor

9. Furnizarea de servicii prin satelit pe teritoriul statelor membre ale UE

FIŞĂ FINANCIARĂ LEGISLATIVĂ

1. DENUMIREA PROPUNERII:

Selecţia şi autorizarea sistemelor care furnizează servicii mobile prin satelit (SMS)

2. CADRUL GBA / SBA

Domeniul politic/domeniile politice implicat(e) şi activitatea asociată/activităţile asociate:

Societate informaţională, i2010: Politica în domeniul comunicaţiilor electronice şi securitatea reţelelor

3. LINII BUGETARE

3.1. Linii bugetare [linii operaţionale şi linii aferente de asistenţă tehnică si administrativă (foste linii B..A) ] inclusiv titlurile:

090201: Definirea şi punerea în aplicare a politicii comunitare în domeniul comunicaţiilor electronice

09010401: Definirea şi punerea în aplicare a politicii comunitare în domeniul comunicaţiilor electronice – Cheltuieli de gestiune administrativă

3.2. Durata acţiunii şi a impactului financiar:

Durata preconizată a impactului financiar: 2008.

3.3. Caracteristici bugetare:

Linie bugetară | Tip de cheltuieli | Noi | Contribuţie AELS | Contribuţii ţări candidate | Rubrica din perspectiva financiară |

BGUE+B2008-090201 | Obligatorie | Diferenţiate[13] | NU | NU | NU | Nr. [1A…] |

4. SINTEZA RESURSELOR

4.1. Resurse financiare

4.1.1. Sinteza creditelor de angajament (CA) şi a creditelor de plată (CP)

milioane EUR (cu 3 zecimale)

Tip de cheltuieli | Secţiunea nr. | Anul 2008 | 2009 | 2010 | 2011 | 2012 | 2013 şi ulterior | Total |

Cheltuieli de funcţionare[14] |

Credite de angajament (CA) | 8.1. | a | 0.05 | - | - | - | - | - | 0.05 |

Credite de plată (CP) | b | 0.05 | - | - | - | - | - | 0.05 |

Cheltuieli administrative incluse în suma de referinţă[15] |

Asistenţă tehnică şi administrativă (CND) | 8.2.4. | c | 0.064 | - | - | - | - | - | 0.064 |

SUMA TOTALĂ DE REFERINŢĂ |

Credite de angajament | a+c | 0.114 |

Credite de plată | b+c | 0.114 |

Cheltuieli administrative care nu sunt incluse în suma de referinţă[16] |

Resurse umane şi cheltuieli conexe (CND) | 8.2.5. | d | 0.234 | - | - | - | - | - | 0.234 |

Cheltuieli administrative, altele decât resurse umane şi costuri conexe, care nu sunt incluse în suma de referinţă (CND) | 8.2.6. | e | 0.002 | - | - | - | - | - | 0.002 |

Costul financiar total estimativ al intervenţiei |

TOTAL CA, inclusiv costul resurselor umane | a+c+d+e | 0.35 |

TOTAL CP, inclusiv costul resurselor umane | b+c+d+e | 0.35 |

Detalii privind cofinanţarea

Nu se aplică.

4.1.2. Compatibilitatea cu programarea financiară

( Propunerea este compatibilă cu programarea financiară existentă.

( Propunerea necesită o reprogramare a rubricii respective din perspectiva financiară.

( Propunerea poate necesita aplicarea dispoziţiilor Acordului interinstituţional respectiv[17] (instrumentul de flexibilitate sau revizuirea perspectivei financiare).

4.1.3. Incidenţa financiară asupra veniturilor

( Propunerea nu are impact financiar asupra veniturilor

( Propunerea are impact financiar – efectul asupra veniturilor este următorul:

milioane EUR (cu o zecimală)

Înaintea acţiunii [Anul n-1] | Situaţia după acţiune |

Numărul total de resurse umane | 2 | - | - | - | - | - |

5. CARACTERISTICI ŞI OBIECTIVE

5.1. Realizări necesare pe termen scurt sau lung

pe termen scurt: selecţia şi autorizarea operatorilor de sisteme mobile de comunicaţii prin satelit în vederea furnizării de servicii paneuropene; pe termen lung: disponibilitatea reală a serviciilor mobile prin satelit paneuropene.

5.2. Valoarea adăugată prin intervenţia comunitară, compatibilitatea propunerii cu alte instrumente financiare şi eventuala sinergie

Intervenţia comunitară va asigura un rezultat coerent al procedurii de selecţie în toată Comunitatea şi va împiedica fragmentarea pieţei interne.

5.3. Obiectivele, rezultatele estimate şi indicatorii aferenţi ai propunerii în cadrul gestionării pe activităţi (GPA)

Facilitând dezvoltarea sistemelor mobile de comunicaţii prin satelit paneuropene, se preconizează că propunerea va contribui la extinderea acoperirii geografice a spectrului radio în bandă largă în consens cu iniţiativa i2010, precum şi la creşterea competitivităţii industriilor tehnologiei informaţiei şi a comunicaţiilor din Europa în conformitate cu Strategia de la Lisabona revizuită.

Principalele obiective sunt următoarele:

1) selecţia şi autorizarea a aproximativ 2-3 operatori de sisteme mobile de comunicaţii prin satelit care să furnizeze servicii paneuropene prin utilizarea benzii de frecvenţă de 2 GHz la sfârşitul anului 2008-începutul anului 2009.

2) disponibilitatea efectivă, pentru consumatori şi întreprinderi europene, a serviciilor mobile prin satelit paneuropene, inclusiv acces internet de mare viteză, servicii multimedia mobile, protecţie civilă şi ajutor în caz de catastrofe, începând aproximativ cu 2011.

5.4. Metoda de punere în aplicare (cu titlu orientativ)

( Gestionare centralizată

( direct de către Comisie

( indirect, prin delegare către:

( agenţii executive

( organisme înfiinţate de Comunităţi, astfel cum se menţionează la articolul 185 din Regulamentul financiar

( organisme naţionale din sectorul public/organisme naţionale în serviciul public

( Gestionare comună sau descentralizată

( împreună cu statele membre

( împreună cu ţări terţe

( Gestionare în comun cu organizaţiile internaţionale (de precizat)

Observaţii:

Selecţia operatorilor de sisteme mobile de comunicaţii prin satelit va fi efectuată de Comisie prin intermediul procedurilor de comitologie şi, după caz, cu ajutorul experţilor externi.

Autorizarea operatorilor de sisteme mobile de comunicaţii prin satelit va fi efectuată de autorităţile competente din statele membre.

6. MONITORIZARE ŞI EVALUARE

6.1. Sistemul de monitorizare

Propunerea prevede că autorităţile competente din statele membre monitorizează regulat respectarea, de către operatorii autorizaţi de sisteme mobile de comunicaţii prin satelit, a condiţiilor asociate autorizării, inclusiv a progresului înregistrat către sisteme pe deplin operaţionale. Informaţiile colectate în urma monitorizării sunt prezentate Comisiei.

6.2. Evaluare

6.2.1. Evaluare ex-ante

Nu se aplică.

6.2.2. Măsuri luate ca urmare a unei evaluări intermediare/ex post (concluzii trase din experienţe similare anterioare)

Nu se aplică.

6.2.3. Condiţiile şi frecvenţa evaluării viitoare

Se prevede o evaluare la sfârşitul procesului de selecţie şi autorizare a operatorilor de sisteme mobile de comunicaţii prin satelit.

7. Măsuri antifraudă

Comisia utilizează proceduri transparente pentru numirea experţilor externi.

8. DETALII PRIVIND RESURSELE

8.1. Obiectivele propunerii în termeni de costuri financiare

Costul financiar a fost calculat pe baza numirii, de către Comisie, a unui comitet de selecţie format din cinci experţi care lucrează la Bruxelles timp de două perioade a câte 5 zile (indemnizaţia pentru cheltuieli de călătorie fiind de 520 €/expert pentru fiecare perioadă, indemnizaţia zilnică fiind de 200 €/expert, iar onorariul este de 700 €/expert, pe zi).

Credite de angajament în milioane EUR (cu 3 zecimale)

Anul 2008 | Anul 2009 | Anul 2010 | Anul 2011 | Anul 2012 | Anul 2013 |

Funcţionari sau agenţi temporari[20] (09 01 01) | A*/AD | 1 | - | - | - | - | - |

B*, C*/AST | 1 | - | - | - | - | - |

Personal finanţat[21] în temeiul articolului 09 01 02 | - | - | - | - | - | - |

Alte tipuri de personal[22] finanţat prin articolul 09 01 04/05 | - | - | - | - | - | - |

TOTAL | 2 | - | - | - | - | - |

8.2.2. Descrierea sarcinilor care decurg din acţiune

Furnizarea de asistenţă pentru activităţile de secretariat, analiză, redactare şi de alt tip pe durata procesului de selecţie a operatorilor de sisteme mobile de comunicaţii prin satelit.

8.2.3. Originea resurselor umane (statutare)

( Posturi alocate în prezent pentru gestionarea programului şi care urmează să fie înlocuite sau prelungite

( Posturi prealocate în cadrul exerciţiului SPA/PPB pentru anul n

( Posturi de solicitat în cadrul următoarei proceduri SPA/PPB

( Posturi de redistribuit pe baza resurselor existente în cadrul serviciului de gestionare (redistribuire internă)

( Posturi necesare pentru anul n, deşi nu au fost prevăzute în exerciţiul SPA/PPB pentru anul în cauză

8.2.4. Alte cheltuieli administrative incluse în suma de referinţă (09 01 04/05 - Cheltuieli de gestiune administrativă)

Alte cheltuieli administrative au fost calculate pe baza a patru reuniuni (fiecare cu durata de 1 zi) ale comitetului pentru comunicaţii sau ale unui grup de lucru mandatat de comitetul pentru comunicaţii (presupunând că rambursarea cheltuielilor de călătorie ar fi de aproximativ 16 000€ / reuniune).

milioane EUR (cu 3 zecimale)

Linie bugetară 090201: Definirea şi punerea în aplicare a politicii comunitare în domeniul comunicaţiilor electronice | Anul 2008 | Anul 2009 | Anul 2010 | Anul 2011 | Anul 2012 | Anul 2013 şi ulterior | TOTAL |

Alte costuri de asistenţă tehnică şi administrativă | - | - | - | - | - | - | - |

- intra muros | 0.064 | - | - | - | - | - | 0.064 |

- extra muros | - | - | - | - | - | - | - |

Total asistenţă tehnică şi administrativă | 0.064 | - | - | - | - | - | 0.064 |

8.2.5. Costul financiar al resurselor umane şi costuri conexe care nu sunt incluse în suma de referinţă

milioane EUR (cu 3 zecimale)

Tip de resurse umane | Anul 2008 | Anul 2009 | Anul 2010 | Anul 2011 | Anul 2012 | Anul 2013 şi ulterior |

Funcţionari şi agenţi temporari (09 01 01) | 0.234 | - | - | - | - | - |

Personal finanţat în temeiul articolului 09 01 02 (auxiliar, END, contractual etc.) (a se indica linia bugetară) | - | - | - | - | - | - |

Costul total al resurselor umane şi costuri conexe (care NU sunt incluse în suma de referinţă) | 0.234 | - | - | - | - | - |

8.2.6. Alte cheltuieli administrative care nu sunt incluse în suma de referinţă

Alte cheltuieli administrative au fost calculate pe baza a patru reuniuni (fiecare cu durata de 1 zi) ale comitetului pentru comunicaţii sau ale unui grup de lucru mandatat de comitetul pentru comunicaţii (presupunând că masa de prânz ar fi de aproximativ 500 € / reuniune).

milioane EUR (cu 3 zecimale) |

Anul 2008 | Anul 2009 | Anul 2010 | Anul 2011 | Anul 2012 | Anul 2013 şi ulterior | TOTAL |

09 01 02 11 01 – Misiuni | - | - | - | - | - | - | - |

09 01 02 11 02 – Reuniuni şi conferinţe | - | - | - | - | - | - | - |

09 01 02 11 03 – Comitete[24] – Comitetul pentru comunicaţii | 0.002 | - | - | - | - | - | 0.002 |

09 01 02 11 04 – Studii şi consultări | - | - | - | - | - | - | - |

09 01 02 11 05 – Sisteme de informare | - | - | - | - | - | - | - |

2 Total alte cheltuieli de gestionare (09 01 02 11) | 0.002 | - | - | - | - | - | 0.002 |

3 Alte cheltuieli administrative (a se specifica, incluzând trimiterea la linia bugetară) | - | - | - | - | - | - | - |

Total cheltuieli administrative, altele decât resursele umane şi costuri conexe (care NU sunt incluse în suma de referinţă) | 0.002 | - | - | - | - | - | 0.002 |

[1] JO C , , p. .

[2] JO C , , p. .

[3] JO C , , p. .

[4] JO C , , p. .

[5] Punctul 15.

[6] COM (2007) 212.

[7] JO L 108, 24.4.2002, p. 33. Directivă, astfel cum a fost modificată prin Regulamentul (CE) nr. 717/2007 (JO L 171, 29.6.2007, p. 32).

[8] COM(2005) 229, Comunicarea Comisiei către Consiliu, către Parlamentul European, către Comitetul Economic şi Social European şi către Comitetul Regiunilor - „i2010 – O societate informaţională europeană pentru creştere şi ocuparea forţei de muncă”, 1.6.2005.

[9] JO L 43, 15.2.2007, p. 32.

[10] JO L 108, 24.4.2002, p. 1.

[11] JO L 108, 24.4.2002, p. 21.

[12] JO L 184, 17.7.1999, p. 23. Decizie, astfel cum a fost modificată prin Decizia 2006/512/CE (JO L 200, 22.7.2006, p. 11).

[13] Credite diferenţiate.

[14] Cheltuieli care nu intră sub incidenţa capitolului xx 01 din titlul xx în cauză.

[15] Cheltuieli care intră sub incidenţa articolului xx 01 04 din titlul xx.

[16] Cheltuieli care intră sub incidenţa capitolului xx 01, cu excepţia articolelor xx 01 04 sau xx 01 05.

[17] A se vedea punctele 19 şi 24 din Acordul interinstituţional.

[18] Se adaugă coloane suplimentare după caz, respectiv dacă durata acţiunii depăşeşte 6 ani.

[19] În conformitate cu descrierea din secţiunea 5.3.

[20] Pentru care costurile NU sunt acoperite de suma de referinţă.

[21] Pentru care costurile NU sunt acoperite de suma de referinţă.

[22] Pentru care costurile sunt incluse în suma de referinţă.

[23] A se menţiona fişa financiară legislativă specifică pentru agenţia (agenţiile) executivă (executive) în cauză.

[24] A se preciza tipul de comitet şi grupul din care acesta face parte.